2.  ลักษณะการประกอบธุรกิจ

    1.  ความเป็นมา

บริษัท โรงพิมพ์ตะวันออก จำกัด (มหาชน) ก่อตั้งขึ้นเมื่อวันที่ 1 สิงหาคม 2533
ด้วยทุนจดทะเบียนเริ่มแรก 1 ล้านบาท ประกอบธุรกิจการพิมพ์ครบวงจร
โดยการรับจ้างพิมพ์งานต่าง ๆ ทั้งภายในและภายนอกประเทศ ผู้ก่อตั้ง คือ คุณสนธิ ลิ้มทองกุล
และนายยุทธ ชินสุภัคกุล ได้รับการส่งเสริมการลงทุนจากคณะกรรมการส่งเสริมการลงทุน (BOI)
เมื่อเดือนกันยายน 2533 และได้เริ่มเปิดดำเนินการในเดือนพฤศจิกายนในปีเดียวกัน

ต่อมาบริษัทฯ ได้เพิ่มทุนเพื่อขยายกำลังการผลิตตามลำดับ จนเป็นทุนจดทะเบียนที่ชำระแล้ว 300
ล้านบาท จากนั้นได้เพิ่มทุนอีก 60 ล้านบาท
เพื่อเสนอขายแก่ประชาชนทั่วไปและได้เข้าเป็นบริษัทจดทะเบียนในตลาดหลักทรัพย์แห่งประเทศไทย
เมื่อวันที่ 22 กุมภาพันธ์ 2536

จากการที่ธุรกิจของบริษัทฯ เติบโตอย่างต่อเนื่อง ทำให้บริษัทฯ ต้องจัดตั้งบริษัทย่อย
และได้ลงทุนในบริษัทร่วม ดังนี้

13 กรกฎาคม 2536 บริษัทได้ลงทุนถือหุ้น 99.99% ในบริษัท เอ็กซ์เพรสการพิมพ์ จำกัด
โดยมีทุนจดทะเบียนและเรียกชำระแล้ว 100 ล้านบาท
เพื่อเป็นการขยายตลาดการรับจ้างพิมพ์ภายในประเทศ

31 มีนาคม 2537 บริษัทฯ ได้ลงทุนถือหุ้น จำนวน 25% ของทุนที่ออกและเรียกชำระแล้ว 40
ล้านบาท ในบริษัท นอร์ทอีสเทิร์น พริ้นติ้ง แอนด์ แพกเก็จจิ้ง จำกัด จำนวน 9,999,230 บาท
เพื่อเป็นการขยายกิจการ และดำเนินการของบริษัทฯ
ในธุรกิจสิ่งพิมพ์ให้ควบคุมทุกภูมิภาคของประเทศ

ธันวาคม 2537 บริษัทฯ ได้ลงทุนถือหุ้น จำนวน 62.50% ของทุนที่ออกและเรียกชำระแล้ว 40
ล้านบาท ในบริษัท นอร์ทเทิร์น พริ้นติ้ง แอนด์ แพกเก็จจิ้ง จำกัด จำนวน 25 ล้านบาท
เพื่อเป็นการขยายกิจการ และดำเนินการของบริษัทฯ
ในธุรกิจสิ่งพิมพ์ให้ควบคุมทุกภูมิภาคของประเทศ

กุมภาพันธ์ 2538 บริษัทฯ ได้ลงทุนถือหุ้นจำนวน 100% ของทุนจดทะเบียน มูลค่า 50 ล้านบาท
และเรียกชำระครึ่งหนึ่ง 25 ล้านบาท ในบริษัท มาร์คเซ็นซิ่ง (ประเทศไทย) จำกัด จำนวน 25
ล้านบาท เพื่อเป็นการขยายกิจการไปยังธุรกิจการผลิตกระดาษประเภท Thermal Paper

กุมภาพันธ์ 2539 บริษัทฯ ได้ลงทุนถือหุ้น จำนวน 100% ของทุนที่ออกและเรียกชำระเต็มมูลค่า HKD
192,257,500 ในบริษัท Asher & Co., (Hong Kong) Limited จำนวน 76.72 ล้านบาท
เพื่อเป็นฐานการพิมพ์กระดาษ ประเภท Securit Paper

จากการที่โรงพิมพ์ก่อตั้งขึ้น
โดยมีวัตถุประสงค์หลักเพื่อให้เป็นโรงพิมพ์สำหรับรองรับสิ่งพิมพ์หนังสือพิมพ์ธุรกิจรายวัน “ผู้จัดการ”
และงานพิมพ์อื่นๆ ในกลุ่มของบริษัทฯ เอง ซึ่งสัดส่วนรายได้มีมูลค่าสูงถึงกว่าร้อยละ 80
ของรายได้รวมของบริษัท ดังนั้นโครงสร้างรายได้ของบริษัทฯ
จึงถูกผูกไว้กับสิ่งพิมพ์ดังกล่าวเป็นส่วนใหญ่ เมื่อบริษัทผู้ผลิตสิ่งพิมพ์ดังกล่าวประสบปัญหาทางธุรกิจ
อันสืบเนื่องมาจากภาวะตกต่ำทางเศรษฐกิจโดยรวม อีกทั้งส่วนแบ่งทางการตลาด
หนังสือพิมพ์ธุรกิจของบริษัทผู้ผลิตสิ่งพิมพ์ดังกล่าวลดลงเป็นจำนวนมาก
รวมทั้งการปิดตัวเองของสิ่งพิมพ์ประเภทนิตยสาร หนังสือพิมพ์ธุรกิจการเงินฉบับอื่น ๆ
ยิ่งทำให้ส่งผลกระทบกับรายได้จากค่าจ้างพิมพ์และบริการงานพิมพ์มากยิ่งขึ้นไปอีก

จากผลกระทบ ปัญหาวิกฤติทางเศรษฐกิจของประเทศไทย และอื่น ๆ ในภูมิภาคเอเชีย ทำให้บริษัท
และบริษัทย่อยประสบผลขาดทุนจากการดำเนินงานจำนวนมากและมีส่วนขาดทุนเกินทุนของผู้ถือหุ้น
โดยบริษัทได้ดำเนินการแก้ไขปัญหาเบื้องต้น ได้แก่การพยายามลดค่าใช้จ่ายเบื้องต้น
เจรจากับเจ้าหนี้ทุกรายเพื่อขอเปลี่ยนแปลงเงื่อนไขในสัญญา
และบริษัทได้เข้าโครงการปรับโครงสร้างหนี้ของ CDRAC
แต่ไม่สามารถส่งแผนปรับปรุงโครงสร้างหนี้ให้กับเจ้าหนี้ได้ตามกำหนดของ CDRAC
และเมื่อมีการประกาศใช้ พรบ.ล้มละลาย ฉบับที่ 4 พ.ศ.2541 ฉบับที่ 5 พ.ศ. 2542
ที่มีกฎหมายฟื้นฟูกิจการของลูกหนี้โดยมีจุดมุ่งหมายต้องการให้กิจการของลูกหนี้ซึ่งตกอยู่ในภาวะใกล้จะล้มละลาย
มีโอกาสกลับฟื้นคืนชีพสามารถประกอบกิจการต่อไปตามปกติ
ดีกว่าปล่อยให้ลูกหนี้ต้องตกเป็นบุคคลล้มละลาย
ดังนั้นบริษัทจึงขอยื่นฟื้นฟูกิจการต่อศาลล้มละลายกลางตามมติของเจ้าหนี้ โดยขอยื่นฟื้นฟูกิจการ
เมื่อวันที่ 2 พฤษภาคม 2543 และ ในวันที่ 29 พฤษภาคม 2543
ศาลล้มละลายกลางได้มีคำสั่งให้บริษัทฟื้นฟูกิจการพร้อมแต่งตั้งผู้ทำแผนเพื่อเตรียมเสนอแผนฟื้นฟูกิจการให้เจ้าหนี้
โดยในวันที่ 16 มกราคม 2544 ได้มีการประชุมเพื่อพิจารณาแผนฟื้นฟูกิจการ
จากผลการประชุมเจ้าหนี้ที่ประชุมมีมติไม่ยอมรับแผนฟื้นฟูกิจการ
ดังนั้นศาลล้มละลายกลางได้มีคำสั่งให้บริษัทฯ ยกเลิกการฟื้นฟูกิจการ และเมื่อวันที่ 14 กรกฎาคม
2544 บริษัทได้ดำเนินการยื่นขอฟื้นฟูกิจการเป็นครั้งที่ 2
และจัดทำแผนฟื้นฟูเพื่อขออนุมัติความเห็นชอบจากบรรดาเจ้าหนี้และศาลล้มละลายกลาง
ปรากฏว่าที่ประชุมเจ้าหนี้มีมติยอมรับแผนฟื้นฟูกิจการของบริษัทฯ พร้อมกับแต่งตั้งให้ บริษัท เอ็ปโก้
เมเนจเม้นท์ จำกัด เป็นผู้บริหารแผน โดย
ศาลล้มละลายกลางได้มีคำสั่งเห็นชอบด้วยกับแผนที่ผ่านมติที่ประชุมเจ้าหนี้เมื่อวันที่ 17 มกราคม
2545 และบริษัทได้ปฏิบัติดำเนินการตามขั้นตอนของแผนฟื้นฟูกิจการทุกประการ
แต่ต่อมาบริษัทได้ยื่นคำขอแก้ไขแผนเมื่อวันที่ 6 ตุลาคม 2546 โดยที่ประชุมเจ้าหนี้ได้มีมติเห็นชอบ
เมื่อวันที่ 10 ตุลาคม 2546 และศาลได้มีคำสั่งเห็นชอบด้วยกับข้อเสนอขอแก้ไขแผนดังกล่าว
เมื่อวันที่ 29 ตุลาคม 2546

ภายใต้แผนฯฉบับดังกล่าว บริษัทมีภาระหนี้สินรวมกันทั้งสิ้นจำนวน 2,908 ล้านบาท
ซึ่งสามารถสรุปสาระสำคัญและขั้นตอนในการฟื้นฟูกิจการได้ดังนี้

1.  ทำการปรับโครงสร้างทุนโดย

เมื่อวันที่ 11 กุมภาพันธ์ 2545 บริษัทได้ลดทุนจดทะเบียนที่ออกและชำระแล้ว
โดยการลดจำนวนหุ้นสามัญที่ชำระแล้วลงในอัตรา 4 ต่อ 1 และลดมูลค่าที่ตราไว้จากหุ้นละ 10 บาท
คงเหลือเป็นหุ้นละ 4 บาท ทำให้ทุนจดทะเบียนที่ออกและชำระแล้วของบริษัท จากจำนวน
360,000,000 บาท โดยแบ่งเป็นหุ้นสามัญจำนวน 36,000,000 หุ้น มูลค่าที่ตราไว้หุ้นละ 10 บาท
คงเหลือเป็นทุนจดทะเบียนที่ออกและเรียกชำระแล้วจำนวน 36,000,000 บาท
โดยแบ่งเป็นหุ้นสามัญจำนวน 9,000,000 หุ้น มูลค่าที่ตราไว้หุ้นละ 4 บาท

2. การโอนสินทรัพย์ให้กับเจ้าหนี้เพื่อชำระหนี้

ในปี 2545 บริษัทได้โอนอสังหาริมทรัพย์ประเภทที่ดิน สิ่งปลูกสร้าง และเครื่องจักร
ให้แก่เจ้าหนี้ผู้ถือหลักประกันเพื่อชำระหนี้จำนวนรวมทั้งสิ้น 345.36 ล้านบาท
และได้เช่าทรัพย์สินดังกล่าวเพื่อใช้ในการดำเนินกิจการ อย่างไรก็ตาม ในปี 2546
บริษัทได้ใช้สิทธิซื้อคืนทรัพย์สินดังกล่าวจากเจ้าหนี้สถาบันการเงินตามเงื่อนไขและระยะเวลาที่กำหนดในแผนฟื้นฟูกิจการ
โดยมีแหล่งเงินทุนจากเงินทุนหมุนเวียนในกิจการและเงินกู้ยืมจากสถาบันการเงินบางส่วน

3. การเพิ่มทุนของบริษัท

เมื่อวันที่ 11 กุมภาพันธ์ 2545 บริษัทได้เพิ่มทุนจดทะเบียนจากเดิม 36,000,000 บาท เป็น
386,557,651 บาท มูลค่าที่ตราไว้หุ้นละ 4 บาท เพื่อวัตถุประสงค์ดังนี้

  3.1 จัดสรรหุ้นสามัญเพิ่มทุนให้แก่เจ้าหนี้สถาบันการเงิน จำนวน 243,191,788 หุ้น
  มูลค่าที่ตราไว้หุ้นละ 4.00 บาท เพื่อรองรับการแปลงหนี้เป็นทุนของบริษัทที่ราคาหุ้นละ 4.00
  บาท

  3.2 จัดสรรไว้เพื่อรองรับการใช้สิทธิใบสำคัญแสดงสิทธิในการซื้อหุ้นสามัญ (Warrant) จำนวน
  134,365,863 หุ้น มูลค่าที่ตราไว้หุ้นละ 4.00 บาท

4. การออกใบสำคัญแสดงสิทธิในการซื้อหุ้นสามัญ

เมื่อวันที่ 17 พฤษภาคม 2545 บริษัทได้ออกใบสำคัญแสดงสิทธิในการซื้อหุ้นสามัญ (Warrant)
จำนวน 134,365,863 หน่วย จัดสรรให้แก่เจ้าหนี้สถาบันการเงินทั้งจำนวน
เพื่อรองรับการแปลงดอกเบี้ยค้างชำระทั้งหมดเป็นใบสำคัญแสดงสิทธิดังกล่าว ที่ราคาหน่วยละ 4
บาท กำหนดให้สามารถใช้สิทธิซื้อหุ้นสามัญได้ตั้งแต่ปี 2548-2552
ในวันทำการสุดท้ายของแต่ละไตรมาส ในอัตราการใช้สิทธิ 1 ใบสำคัญแสดงสิทธิ ต่อ 1 หุ้นสามัญ
ที่ราคาใช้สิทธิศูนย์บาท

5. การชำระคืนหนี้ให้กับเจ้าหนี้

บริษัทได้ชำระหนี้เงินต้นจำนวน 1,896.39 ล้านบาท ดอกเบี้ยค้างชำระจำนวน 1,001.93
ล้านบาท ตามแนวทางที่กำหนดไว้ในแผนฟื้นฟูกิจการ โดยการผ่อนชำระเป็นเงินสด
การแปลงหนี้เป็นทุน (โดยการออกหุ้นสามัญเพิ่มทุน) และใบสำคัญแสดงสิทธิในการซื้อหุ้นสามัญ
การโอนสินทรัพย์เพื่อชำระหนี้ให้แก่เจ้าหนี้
การเช่ากลับสินทรัพย์บางรายการที่โอนชำระหนี้แก่เจ้าหนี้เพื่อใช้ในการดำเนินกิจการ
ตลอดจนซื้อคืนสินทรัพย์บางส่วนจากเจ้าหนี้บางราย
โดยใช้กระแสเงินสดจากการดำเนินกิจการและเงินกู้ยืมใหม่จากสถาบันเงินบางส่วน

6. การลดหนี้ในส่วนของเงินต้นและดอกเบี้ยค้างชำระ

-ไม่มี -

บริษัทได้ดำเนินการปรับโครงสร้างหนี้ตามแผนฟื้นฟูกิจการ และได้ชำระหนี้เสร็จสิ้นเมื่อเดือน
พฤศจิกายน 2548 บริษัทจึงยื่นขอออกจากแผนฟื้นฟูกิจกาจ
และศาลล้มละลายกลางได้มีคำสั่งยกเลิกการฟื้นฟูกิจการของบริษัท เมื่อวันที่ 26 ธันวาคม 2548
เนื่องจากบริษัทได้ดำเนินการตามแผนฟื้นฟูกิจการจนเป็นผลสำเร็จ ตามพระราชบัญญัติล้มละลาย
พ.ศ.2483

อนาคตบริษัทฯ จะพยายามรักษาระดับรายได้จากการขายและบริการงานพิมพ์
ซึ่งบริษัทได้ประมาณการยอดขาย โดยเพิ่มขึ้นจาก ปี 2548 คิดเป็นร้อยละ 10 หรือเป็นเงิน 63
ล้านบาท โดยที่บริษัทฯ ได้ทำการประเมินคุณภาพลูกค้าอย่างละเอียดรอบคอบ
และมีการทำสัญญาว่าจ้างการพิมพ์ โดยเน้นเงื่อนไขการชำระค่าบริการจ้างพิมพ์ให้แน่นอน

2.2 เป้าหมายการดำเนินการธุรกิจ

บริษัทมีความมุ่งเน้นในการพัฒนาคุณภาพอย่างต่อเนื่องเพื่อเป็นที่พึงพอใจของลูกค้าและเพิ่มประสิทธิภาพในการทำงานให้ได้ประสิทธิภาพสูงสุด
และปรับปรุงเครื่องจักรให้ทันสมัยตลอดเวลาเพื่อให้การเติบโตทางด้านรายได้ของบริษัทได้เจริญเติบโตอย่างต่อเนื่อง
และพยายามปรับปรุงสร้างเสริมเพิ่มผลิตภัณฑ์ใหม่เพื่อตอบสนองลูกค้าที่มีการเพิ่มเติมอย่างต่อเนื่อง
โดยบริษัทมีเป้าหมายเพื่อเป็นบริษัทที่ใหญ่ที่สุดในห้าอันดับแรกของประเทศไทย

โดยสรุปบริษัทมีเป้าหมายดำเนินธุรกิจ ดังนี้

1)  พัฒนาคุณภาพ และประสิทธิภาพในการทำงาน

2)  รักษาความเป็นผู้นำในวงการพิมพ์ โดยพยายามอยู่ในอันดับแรกของประเทศไทย

3)  มุ่งเน้นสินค้าที่มีคุณภาพและเพิ่มขั้นตอนเพื่อให้ได้ผลกำไรสูงขึ้น